দ্য ম্যাচ্লক গান

***দ্য ম্যাচলক গান*** () হলো ওয়াল্টার ডি. এডমন্ডস রচিত একটি শিশুতোষ বই। এটি ১৯৪২ সালে মার্কিন শিশুসাহিত্যে অসামান্য অবদানের জন্য নিউবেরি মেডেল জয় করে।

## সারসংক্ষেপ
বইটির পটভূমি ১৭৫৬ সাল এবং এতে গিল্ডারল্যান্ড, নিউ ইয়র্কের ফরাসি ও ইন্ডিয়ান যুদ্ধের সময়কার কাহিনী বর্ণিত হয়েছে। ১০ বছর বয়সী এডওয়ার্ড ভ্যান অ্যালস্টাইন (বইজুড়ে তাকে ডাচ নাম "অ্যাটিওর্ড" বলে ডাকা হয়েছে) এবং তার মা গার্ট্রুড তাদের ঘর ও পরিবারকে রক্ষা করতে বদ্ধপরিকর। তাদের কাছে আছে একটি প্রাচীন (এবং অতিরিক্ত ভারী) স্প্যানিশ ম্যাচলক বন্দুকএডওয়ার্ডের প্রপিতামহ নেদারল্যান্ডসের বারগেন অপ জুম থেকে এনেছিলেন। অন্যদিকে এডওয়ার্ডের বাবা টিউনিস স্থানীয় মিলিশিয়াদের সাথে শত্রুর বিরুদ্ধে যুদ্ধ করতে বাড়ির বাইরে রয়েছেন। তিনি ম্যাচলক বন্দুকের পরিবর্তে মাস্কেট (একনলা বন্দুক) ব্যবহার করছেন, যা এডওয়ার্ডকে কিছুটা হতাশ করে।

গার্ট্রুড, এডওয়ার্ড এবং তার ছোট বোন ট্রুডি তাদের নিত্যদিনের কাজকর্মে ব্যস্ত থাকে। এমন সময় খবর আসে, ফরাসি-ইন্ডিয়ান বাহিনী আশেপাশের বসতিগুলোতে আক্রমণ করছে ও আগুন ধরিয়ে দিচ্ছে এবং টিউনিস ও তার মিলিশিয়া দলকে তাদের আটকানোর জন্য পাঠানো হয়েছে। সেদিন পরে, গার্ট্রুড ও বাচ্চারা যখন গরু চরাচ্ছিল, তখন গার্ট্রুড দূরে ধোঁয়ার কুণ্ডলী দেখতে পান এবং বুঝতে পারেন যে হানাদাররা কাছাকাছি চলে এসেছে। টিউনিস এর আগে তাদের পরামর্শ দিয়েছিলেন যে আক্রমণের আশঙ্কা থাকলে যেন তারা তার শাশুড়ির ইটের তৈরি বাড়িতে আশ্রয় নেয়, কারণ হানাদাররা সাধারণত কাঠের বাড়ির চেয়ে ইটের বাড়িতে কম আক্রমণ করে। কিন্তু গার্ট্রুড বুঝতে পারেন যে এখন সেখানে যাওয়া ঝুঁকিপূর্ণ হতে পারে। তাই তিনি বাড়িতেই থেকে সম্ভাব্য ইন্ডিয়ান আক্রমণের মোকাবিলার পরিকল্পনা করেন। বাড়ি ফিরে তিনি ম্যাচলক বন্দুকটি লোড করেন এবং গুলি করার জন্য সঠিক অবস্থানে স্থাপন করেন। তিনি এডওয়ার্ডকে শিখিয়ে দেন কীভাবে এবং কখন গুলি চালাতে হবে। এরপর তিনি নিজে বাইরে পাহারায় থাকেন যাতে কোনো হানাদার এগিয়ে এলে দেখতে পান।

গল্পের চরম মুহূর্তে, গার্ট্রুড দূরে আগুনের শিখা দেখতে পান এবং নিশ্চিত হন যে তার শাশুড়ির বাড়িতে সত্যিই আক্রমণ হয়েছে। কিছুক্ষণ পরেই তিনি অন্ধকারের মধ্য দিয়ে পাঁচজন ইন্ডিয়ানকে তাদের বাড়ির দিকে এগিয়ে আসতে দেখেন, যাদের উদ্দেশ্য বাড়িটি পুড়িয়ে দেওয়া। তিনি কোনোমতে দৌড়ে তাদের আগে বাড়ির সামনের বারান্দায় পৌঁছান এবং পূর্বপরিকল্পনা অনুযায়ী চিৎকার করে এডওয়ার্ডকে সতর্ক সংকেত দেন। কিন্তু ঠিক সেই মুহূর্তেই একটি টমাহক (কুঠার) এসে তার কাঁধে আঘাত করে এবং তিনি আহত হন। তখনই ছেলেটি জানালার ভেতর দিয়ে বন্দুকের গুলি ছোড়ে। এতে তিনজন হানাদার নিহত হয় এবং বাকি দুজন পালিয়ে যায় (তাদের মধ্যে একজন সম্ভবত আহত হয়েছিল, যে পরে ফিরে আসা মিলিশিয়াদের হাতে মারা যায়)। তাদের বাড়িতে আগুন ধরে গেলেও এডওয়ার্ড ও ট্রুডি কোনোমতে তাদের অজ্ঞান মাকে টেনে নিরাপদে সরিয়ে নিতে সক্ষম হয়। এরপর এডওয়ার্ড সেই স্প্যানিশ বন্দুকটি বাঁচাতে জ্বলন্ত বাড়ির ভেতরে ফিরে যায়। পরে তার বাবা ও অন্যান্য মিলিশিয়ারা এসে এডওয়ার্ড, ট্রুডি ও তাদের মাকে উদ্ধার করে।

বইটির ভূমিকায় বলা হয়েছে, এটি একটি সত্য ঘটনা যা ট্রুডির বংশধরদের মাধ্যমে প্রচলিত হয়ে আসছে (ট্রুডি পরবর্তীতে একজন দক্ষ সুতা-কাটুনি বা স্পিনার হিসেবে পরিচিতি লাভ করেন। তার মা কাঁধে আঘাত পাওয়ার কারণে আর এই কাজ করতে পারতেন না বলে ট্রুডিকে শিখিয়েছিলেন)।

## অডিও বা শ্রুতি রূপান্তর
বইটি দুবার অডিও আকারে রেকর্ড করা হয়েছে। প্রথমবার ১৯৬৯ সালে নিউবেরি অ্যাওয়ার্ডস রেকর্ডস, ইনকর্পোরেটেড (NAR 3005) কর্তৃক একটি অডিও নাটিকা হিসেবে এবং দ্বিতীয়বার ২০১৫ সালে ব্ল্যাকস্টোন অডিও কর্তৃক, যা পাঠ করেছেন মার্ক টুরেটস্কি।

## সমালোচনা
বইটিতে আদিবাসী আমেরিকানদের চিত্রায়নের জন্য সমালোচনা করা হয়েছে। তাদের "ভয়ঙ্কর, চূড়ান্ত দুঃস্বপ্ন" হিসেবে দেখানো হয়েছে, যা "বিংশ শতাব্দীর শিশুসাহিত্যে আদিবাসীদের সবচেয়ে জঘন্য বর্ণনাগুলোর একটি" বলে অভিহিত করা হয়। এছাড়াও অভিযোগ করা হয়, বইটিতে "এমন এক আমেরিকার অতীতের গুণগান করা হয়েছে যেখানে আদিবাসীদের অমানবিক হিসেবে দেখা হতো এবং তাদের নির্মূল করার সবরকম চেষ্টা করা হতো।"

## তথ্যসূত্র

## বহিঃসংযোগ
*ইন্টারনেট আর্কাইভে ''দ্য ম্যাচলক গান'' শুনুন

বিষয়শ্রেণী:১৯৪১-এর মার্কিন উপন্যাস
বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:১৭৫৬-এ পটভূমির কল্পকাহিনী
বিষয়শ্রেণী:নিউ ইয়র্ক (রাজ্য) পটভূমিতে উপন্যাস
বিষয়শ্রেণী:মার্কিন শিশুতোষ উপন্যাস
বিষয়শ্রেণী:১৯৪১-এর শিশুতোষ বই
বিষয়শ্রেণী:যুদ্ধ বিষয়ক শিশুতোষ বই
বিষয়শ্রেণী:নিউ ইয়র্ক (রাজ্য) পটভূমিতে শিশুতোষ বই
বিষয়শ্রেণী:অষ্টাদশ শতকের পটভূমিতে শিশুতোষ বই
বিষয়শ্রেণী:১৭৫০-এর দশকের পটভূমিতে উপন্যাস